Pravo na naknadu po osnovu nezaposlenosti

Koja su prava garantovana po osnovu osiguranja iz nezaposlenosti i ko ima pravo da ih ostvari?

Prava po osnovu osiguranja od nezaposlenosti ostvaruju se u skladu sa *Zakonom o posredovanju pri zapošljavanju i pravima za vrijeme nezaposlenosti.*

U skladu sa ovim *Zakonom*, **nezaposleno lice** je osoba od 15 do 67 godina života, crnogorski državljanin, nalazi se na evidenciji **Zavoda za zapošljavanje** **Crne Gore**, **sposobno ili djelimično sposobno za rad**, koje nije zasnovalo radni odnos, aktivno traži zaposlenje i raspoloživo je za rad.

Nezaposlenim licem, u smislu ovog *Zakona*, smatra se i stranac koji, u skladu sa posebnim zakonom, ima:

* Dozvolu za stalni boravak;
* Dozvolu za privremeni boravak za lice bez državljanstva;
* Dozvolu za privremeni boravak do tri godine, u skladu sa članom 220 Zakona o strancima ("Službeni list CG", br. 12/18 i 3/19);
* Dozvolu za privremeni boravak radi spajanja porodice sa crnogorskim državljaninom ili sa strancem koji ima dozvolu za stalni boravak;
* Dozvolu za privremeni boravak iz humanitarnih razloga;
* Priznat status izbjeglice ili odobrenu dodatnu zaštitu;
* Odobren azil, supsidijarnu zaštitu ili koji traži međunarodnu zaštitu, protekom roka od devet mjeseci od dana podnošenja zahtjeva za međunarodnu zaštitu.

Aktivno traženje zaposlenja podrazumijeva:

1. Učešće u aktivnostima koje sprovodi Zavod, radi utvrđivanja individualnog plana zapošljavanja;
2. Ispunjavanje svih obaveza u skladu sa ovim Zakonom i individualnim planom zapošljavanja;
3. Obraćanje poslodavcima radi traženja zaposlenja i praćenje i prijavljivanje na oglase.

*Osiguranje od nezaposlenosti je dio sistema obaveznog socijalnog osiguranja kojim se, na načelima uzajamnosti i solidarnosti, svim osiguranim licima obezbjeđuju prava, u skladu sa ovim Zakonom.*

*Osiguranje od nezaposlenosti se sprovodi u skladu sa posebnim zakonom.[[1]](#footnote-1)*

***Nezaposleno lice ima pravo na*** ***novčanu pomoć i naknadu troškova prevoza za vrijeme obrazovanja i osposobljavanja i uključivanja u druge mjere usmjerene na povećanje zaposlenosti, odnosno smanjenje nezaposlenosti, u skladu sa zakonom i aktom Ministarstva rada i socijalnog staranja i pravo na jednokratnu novčanu pomoć i naknadu putnih i selidbenih troškova, ako zasnuje radni odnos na neodređeno vrijeme van mjesta prebivališta, u skladu sa aktom Ministarstva.***

Dok ste na evidenciji nezaposlenih važno je da se lično javljate **Zavodu**, radi informisanja o mogućnostima i uslovima zaposlenja i posredovanja u zapošljavanju, na svaki poziv **Zavoda**, a najmanje jednom za vrijeme od *45 dana*, radi pripreme za zapošljavanje i zaposlenja.

Raspoloživost za rad podrazumijeva dostupnost nezaposlenog lica **Zavodu**, na svaki poziv **Zavoda**, odnosno u vrijeme određeno za individualne konsultacije, koje je utvrđeno individualnim planom zapošljavanja, a najmanje jednom za vrijeme *od 45 dana ličnim dolaskom*, radi pripreme za zapošljavanje i zaposlenja.

Ukoliko ste ostvarili pravo na novčanu naknadu ili drugo pravo za vrijeme nezaposlenosti u skladu sa ovim *Zakonom*, obavezni ste da obavijestite **Zavod** o svakoj promjeni koja utiče na prestanak, odnosno mirovanje tog prava, u roku od osam dana od dana nastanka promjene.

U postupku ostvarivanja prava ste dužni da iznosite i dostavljate istinite informacije i podatke.

*Obaveznim osiguranjem od nezaposlenosti nezaposlenom licu se obezbjeđuje pravo na novčanu naknadu i pravo na zdravstveno osiguranje, penzijsko i invalidsko osiguranje za vrijeme korišćenja prava na novčanu naknadu.*

Ko ima pravo na novčanu naknadu?

Pravo na novčanu naknadu stiče osiguranik kojem je prestao radni odnos bez njegove saglasnosti ili krivice (kad zaposleni sam ne da otkaz i kad se ne prekine radni odnos njegovom krivicom, odnosno zbog neispunjavanja radnih obaveza i zadataka, kršenja ugovora o radu i sl) i koji u trenutku prestanka radnog odnosa ima staž osiguranja od najmanje **devet mjeseci neprekidno** **ili sa prekidima u posljednjih 18 mjeseci.** Osiguranik koji je bio u radnom odnosu sa nepunim radnim vremenom stiče pravo na novčanu naknadu, ako po preraspodjeli radnog vremena na puno radno vrijeme ispuni uslove gore navedene uslove.

Za vrijeme korišćenja prava na novčanu naknadu, nezaposlenom licu se obezbjeđuju penzijsko i invalidsko osiguranje i zdravstveno osiguranje.

Pravo na novčanu naknadu stiče i osiguranik koji je prestao da obavlja preduzetničku, profesionalnu ili drugu djelatnost kao osnovno zanimanje bez svoje krivice, i koji u trenutku prestanka obavljanja te djelatnosti, ima staž osiguranja od najmanje *devet mjeseci neprekidno ili sa prekidima u posljednjih 18 mjeseci.*

Novčana naknada pripada nezaposlenom licu koje je prije prestanka osiguranja, ispunilo uslove iz člana 48 ovog *Zakona*, i to:

 1) T*ri mjeseca* ako ima staž osiguranja od *devet mjeseci do pet godina*;

 2*) Šest mjeseci* ako ima staž osiguranja od *pet godina do 15 godina*;

 3) D*evet mjeseci* ako ima staž osiguranja od *15 godina do 25 godina*;

 4) Dvanaest *mjeseci* ako ima staž osiguranja od *25 godina do 35 godina*;

 5) Ako ima više od *35 godina* staža osiguranja - do ponovnog zaposlenja, odnosno do ispunjavanja uslova u pogledu starosne granice ili staža osiguranja za ostvarivanje prava na starosnu penziju, u skladu sa posebnim zakonom.

Novčana naknada iznosi **120%** od obračunske vrijednosti koeficijenta utvrđene *Zakonom* i drugim propisom. Na iznos novčane naknade obračunavaju se doprinosi za penzijsko i invalidsko osiguranje i zdravstveno

osiguranje, u skladu sa posebnim zakonom.

Koja je procedura i rokovi za ostvarivanje prava?

Novčana naknada pripada nezaposlenom licu od prvog dana po prestanku radnog odnosa, odnosno prestanku obavljanja preduzetničke, profesionalne ili druge djelatnosti kao osnovnog zanimanja, ako se prijavi **Zavodu** u roku od *30 dana od dana prestanka osiguranja* i u tom roku podnese zahtjev za novčanu naknadu.

Nezaposleno lice koje zbog opravdanog razloga propusti rok za prijavljivanje, može se prijaviti **Zavodu** i podnijeti zahtjev za novčanu naknadu u roku od osam dana od dana prestanka razloga koji je prouzrokovao propuštanje roka, a najkasnije u roku od 60 dana od propuštanja roka. U ovom slučaju novčana naknada pripada od prvog dana po prestanku osiguranja.

Opravdanim razlogom za propuštanje roka za prijavljivanje smatra se: bolest, smrt u porodici, elementarna nepogoda, za koje je nezaposleno lice dužno da dostavi dokaz.

**---**

Uz *Zahtjev* se prilaže sljedeća dokumentacija:

* Zaključena radna knjižica;
* Ugovor o radu;
* (Rješenje o utvrđenom stepenu invaliditeta);
* Otkaz Ugovora o radu ili odluku o prestanku radnog odnosa;
* Lista **Fonda PIO** o ostvarenom stažu osiguranja i
* Dokaz o odjavi osiguranja.

Rok za rješavanje zahtjeva za priznavanje prava na novanu naknadu je 20 dana od dana podnošenja.

Pravo na novčanu naknadu ne može ostvariti osiguranik kojem je prestao radni odnos zbog:

1) Sporazumnog prestanka radnog odnosa;

2) Otkaza od strane zaposlenog lica;

3) Otkaza od strane poslodavca, u slučajevima utvrđenim posebnim zakonom, izuzev u slučaju prestanka radnog odnosa istekom vremena na koje je zaključen ugovor o radu na određeno vrijeme, odnosno prestanka radnog odnosa zbog prestanka potrebe za radom zaposlenog, zbog ekonomskih, tehnoloških i restrukturalnih promjena kod poslodavca, kada se zaposlenom isplati otpremnina;

4) Ispunjavanja uslova za prestanak radnog odnosa po sili zakona, izuzev u slučaju prestanka radnog odnosa usljed stečaja ili likvidacije, odnosno u svim drugim slučajevima prestanka rada poslodavca, u skladu sa posebnim zakonom.

**Izuzeci:**

Nezaposleno lice, koje je otkazalo ugovor o radu, ima pravo na novčanu naknadu, ako je do prestanka radnog odnosa došlo zbog:

1) Premještanja supružnika u drugo mjesto prebivališta, u skladu sa posebnim propisima;

2) Promjene mjesta prebivališta radi uspostavljanja zajednice života nakon zaključenja braka;

3) Zdravstvenih razloga nezaposlenog lica ili članova njegove uže porodice radi preseljenja u drugo mjesto na osnovu nalaza nadležnog organa odgovarajuće zdravstvene ustanove.

**…**

Korisniku novčane naknade **prestaje pravo na novčanu naknadu**, ako: *istekne period za koji mu je priznato pravo; zasnuje radni odnos u skladu sa zakonom; se registruje kao preduzetnik, odnosno otpočne da obavlja profesionalnu ili drugu djelatnost kao osnovno zanimanje; postane jedini vlasnik ili vlasnik više od 51% u privrednom društvu, u skladu sa posebnim zakonom; postane poljoprivrednik - osiguranik, u skladu sa posebnim zakonom; postane sveštenik, vjerski službenik, monah ili monahinja - osiguranik, u skladu sa posebnim zakonom; ispuni uslove u pogledu starosne granice ili staža osiguranja za ostvarivanje prava na starosnu penziju, ili ostvari pravo na invalidsku penziju ili porodičnu penziju, u skladu sa posebnim zakonom; postane potpuno nesposobno za rad, u skladu sa posebnim zakonom; navrši 67 godina života; otpočne sa izdržavanjem kazne zatvora; aktivno ne traži zaposlenje, u skladu sa propisom Ministarstva; nije raspoloživo za rad, u skladu sa propisom Ministarstva; odbije uključivanje u program aktivne politike zapošljavanja ili ga bez opravdanog razloga prekine odnosno ne završi; odbije ponuđeno zaposlenje, u skladu sa ovim zakonom; se rješenjem nadležne inspekcije rada utvrdi da radi suprotno propisima o radu; podnese zahtjev za prestanak prava na novčanu naknadu; prestane da se vodi u evidenciji nezaposlenih lica, u skladu sa ovim zakonom.*

**…**

Nezaposleno lice kojem je prestalo pravo na novčanu naknadu u skladu sa *Zakonom*, osim u slučaju ispunjavanja uslova u pogledu starosne granice ili staža osiguranja za ostvarivanje prava na starosnu penziju ili ostvarivanja prava na invalidsku penziju, odnosno navršenja **67 godina** života, **može ponovo ostvariti pravo na novčanu naknadu,** ako ispuni osnovne uslove i ako se prijavi **Zavodu** i podnese zahtjev za novčanu naknadu u roku koji je propisan zakonom.

Nezaposlenom licu pri ponovnom ostvarivanju prava na novčanu naknadu, priznaje se staž osiguranja ostvaren nakon poslednjeg korišćenja novčane naknade.

Izuzetno, nezaposlenom licu kojem pripada pravo na novčanu naknadu u skladu sa zakonom *(ako ima više od 35 godina staža osiguranja - do ponovnog zaposlenja, odnosno do ispunjavanja uslova u pogledu starosne granice ili staža osiguranja za ostvarivanje prava na starosnu penziju, u skladu sa posebnim zakonom*), pri ponovnom ostvarivanju prava na novčanu naknadu, priznaje se ukupni staž osiguranja i vrijeme korišćenja novčane naknade.

Kome i kako možete da se žalite?

*Zahtjev za ostvarivanje prava na naknadu po osnovu nezaposlenosti* predajete podružnoj jedinici **Zavoda za zapošljavanje,** najbližem **Birou rada.**

*Zahtjev* možete podnijeti u slobodnoj formi uz navođenje dokumentacije koju predajete uz zahtjev.

O *Zahtjevu* za ostvarivanje prava na naknadu po osnovu nezaposlenosti u prvom stepenu odlučuje **Zavod za zapošljavanje**.

Ukoliko **Zavod** ne odgovori u roku od 20 dana od dana podnošenja *Zahtjeva* ili odbije Vaš zahtjev, odnosno donese *Rješenje* kojim Vam ne priznaje pravo, imate pravo žalbe u roku od 15 dana.

*Žalbu protiv rješenja Zavoda podnosite Ministarstvu rada i socijalnog staranja*, koje rješava po Vašem *Zahtjevu* u drugostepenom postupku, u roku od tri mjeseca od podnošenja *Zahtjeva*. *Ukoliko Ministarstvo ne odgovori u roku od tri mjeseca, imate pravo da se žalite Upravnom sudu zbog ćutanja administracije.*

Takođe, ukoliko **Ministarstvo rada i socijalnog staranja** u drugom postupku potvrdi *Rješenje* **Zavoda** kojim ste nezadovoljni imate pravo da se žalite **Upravnom sudu** u roku od mjesec dana.

Ukoliko dođete do postupka žalbe, odnosno **Zavod** odbije Vaš *Zahtjev* i proglasi ga neosnovanim možete se obratiti **Udruženju mladih sa hendikepom Crne Gore** kako bismo Vas zastupali u daljem postupku, uz Vaše punomoćje.

U tom slučaju, ukoliko nam se obratite, za Vas je ovaj proces dalje besplatan.

\*Ova smjernica je izrađena kao aktivnost projekta *Press To Work - Klikni i pro(radi)!* koji **UMHCG** realizuje u partnerstvu s **TV Vijesti** a uz finansijsku podršku **Zavoda za zapošljavanje Crne Gore posredstvom grant šema.**

1. Član 46 Zakona o posredovanju pri zapošljavanju i pravima za vrijeme nezaposlenosti. [↑](#footnote-ref-1)